KYK: 'Die dansengel ontroer jou' | Netwerk24
KYK: 'Die dansengel ontroer jou'
Kevin Narain (agter) en Faiz Dalman in 'n toneel uit 'Die dansengel' van die regisseur en skrywer Vinette Ebrahim.
Party mense kan dans al speel daar nie musiek nie. En baie seuns wil nie rugby speel nie, al sou hulle kon, want hulle kan kragtig sierduik en deur die lug vlieg soos 'n springbok. Hulle is net anders gerat.
Cardo (Faiz Dalman) is 'n enigmatiese danser, reeds van kleins af skep en dans hy sy eie danse. Hy is in sy eie wêreld, want dit blyk dat sy omstandighede nooit ooit met sy drome in pas gaan wees nie. Sy pa meen dit is nie van pas dat 'n seun dans en 'n tutu dra nie en sy ma het al lankal ophou praat.
Cardo word deur die jong Dalman vertolk met diep insig en sjarme. Hy is duidelik reeds 'n bedrewe danser. Teenoor Dalman, met deernis in ewe maat, speel Kevin Narain, 'n jong man wat Cardo se pad kruis. Dit blyk dat hulle baie in gemeen het – beide dans dat dit die kyker se siel verruk.